b'\n_START_ARTICLE_\nBaltazar Duli\xc4\x87\n_START_PARAGRAPH_\nBaltazar (Bolto) Duli\xc4\x87 (\xc4\x90ur\xc4\x91in/Subotica, 6. sije\xc4\x8dnja 1905. - Subotica, 23. srpnja 1982.) je arhitekt iz Subotice. Rodom je ba\xc4\x8dki Hrvat. Sin je Laze Duli\xc4\x87a, prvog predsjednika crkvene op\xc4\x87ine \xc4\x90ur\xc4\x91ina.\n_START_SECTION_\n\xc5\xbdivotopis\n_START_PARAGRAPH_\nRodio se u Subotici u uglednoj posjedni\xc4\x8dkoj obitelji. U Subotici je poha\xc4\x91ao pu\xc4\x8dku i srednju \xc5\xa1kolu. U Zagrebu je studirao na Arhitektonskom odjelu Tehni\xc4\x8dkom fakultetu i ondje 1930. diplomirao. 1934. je u Beogradu polo\xc5\xbeio za ovla\xc5\xa1tenog arhitekta kao specijalist za arhitekturu i urbanizam. RAdio je kao in\xc5\xbeenjer-projektant. Poslije je radio u Subotici na vi\xc5\xa1oj tehni\xc4\x8dkoj \xc5\xa1koli._NEWLINE_Projektirao je nadgrobni spomenik na Bajskom groblju Fabijana Malagurskog. Danas je to za\xc5\xa1ti\xc4\x87eni spomenik kulture._NEWLINE_Od 1935. do 1944. pisao je za Klasje na\xc5\xa1ih ravni._NEWLINE_Poslije rata bio je \xc4\x8dlanom povjerenstva za podizanje spomenika poginulim borcima Drugog svjetskog rata. Napravio je urbanisti\xc4\x8dki plan za Suboticu, Be\xc4\x8dej, Staru Pazovu, Kanji\xc5\xbeu i dr._NEWLINE_Od 1963. je bio stru\xc4\x8dnim suradnikom Suboti\xc4\x8dke biskupije. Savjetovao je biskupa Laj\xc4\x8du Budanovi\xc4\x87a u svezi s gradnjom novih crkava u \xc5\xa0andoru i \xc4\x90ur\xc4\x91inu te obnovi starih crkava u Bikovu, Leme\xc5\xa1u i Kelebiji._NEWLINE_Kad je projektirao \xc4\x91ur\xc4\x91insku crkvu, \xc5\xbeelio je spojiti arhitekturu hrvatskog juga s podnebljem svog zavi\xc4\x8daja._NEWLINE_Prema njegovim je nacrtima 1982. godine izgra\xc4\x91ena crkva Marije Majke Crkve u \xc5\xa0andoru, posve\xc4\x87ena Mariji Majci Crkve.'